ประกาศกระทรวงพาณิชย์
ประกาศกระทรวงพาณิชย์
เรื่อง
ให้ผู้ประกอบพาณิชยกิจต้องจดทะเบียนพาณิชย์
(ฉบับที่
๙)
พ.ศ.
๒๕๔๙
 

อาศัยอำนาจตามความในมาตรา ๗ (๖) และมาตรา ๘ แห่งพระราชบัญญัติทะเบียนพาณิชย์ พ.ศ. ๒๔๙๙ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๕ มาตรา ๓๙ และมาตรา ๕๐ ของรัฐธรรมนูญแห่งราชอาณาจักรไทย
บัญญัติให้กระทำ ได้โดยอาศัยอำนาจตามบทบัญญัติแห่งกฎหมายรัฐมนตรีว่าการกระทรวงพาณิชย์ออกประกาศไว้
ดังต่อไปนี้

ข้อ ๑ ประกาศนี้เรียกว่า ประกาศกระทรวงพาณิชย์
เรื่อง ให้ผู้ประกอบพาณิชยกิจต้องจดทะเบียนพาณิชย์ (ฉบับที่ ๙) พ.ศ. ๒๕๔๙

ข้อ ๒[๑]
ประกาศฉบับนี้ให้ใช้บังคับตั้งแต่วันที่
๑๔ เมษายน พ.ศ. ๒๕๔๙ เป็นต้นไป

ข้อ ๓ บรรดาคำสั่งหรือประกาศอื่นใดในส่วนที่กำหนดไว้แล้วในประกาศฉบับนี้หรือซึ่งขัดหรือแย้งกับประกาศฉบับนี้ให้ใช้ประกาศฉบับนี้แทน

ข้อ ๔ ภายใต้บังคับของข้อ ๕ ให้ผู้ประกอบพาณิชยกิจ
ยกเว้นผู้ประกอบพาณิชยกิจที่เป็นห้างหุ้นส่วนจดทะเบียน ห้างหุ้นส่วนจำกัด บริษัทจำกัด
ตามประมวลกฎหมายแพ่งและพาณิชย์หรือบริษัทมหาชนจำกัดตามกฎหมายว่าด้วยบริษัทมหาชนจำกัด
ซึ่งประกอบพาณิชยกิจดังต่อไปนี้ทุกท้องที่ทั่วราชอาณาจักรต้องยื่นคำ ขอจดทะเบียนพาณิชย์
ณ สำนักงานทะเบียนพาณิชย์กรุงเทพมหานคร เมืองพัทยา หรือองค์การบริหารส่วนจังหวัดแล้วแต่กรณี
คือ
(๑) การทำโรงสีข้าวและการทำโรงเลื่อยที่ใช้เครื่องจักร
(๒) การขายสินค้าไม่ว่าอย่างใดๆ อย่างเดียวหรือหลายอย่างก็ตาม
คิดรวมทั้งสิ้นในวันหนึ่งวันใดขายได้เป็นเงินตั้งแต่ ๒๐ บาท ขึ้นไป หรือมีสินค้าดังกล่าวไว้เพื่อขาย
มีค่ารวมทั้งสิ้นเป็นเงินตั้งแต่ ๕๐๐ บาท ขึ้นไป
(๓) การเป็นนายหน้าหรือตัวแทนค้าต่าง ซึ่งทำการเกี่ยวกับสินค้าไม่ว่าอย่างใดๆ
อย่างเดียวหรือหลายอย่างก็ตาม และสินค้านั้นมีค่ารวมทั้งสิ้นในวันหนึ่งวันใดเป็นเงินตั้งแต่
๒๐ บาท ขึ้นไป
(๔) การประกอบหัตถกรรมหรือการอุตสาหกรรมไม่ว่าอย่างใดๆ
อย่างเดียวหรือหลายอย่างก็ตามและขายสินค้าที่ผลิตได้มีค่ารวมทั้งสิ้นในวันหนึ่งวันใดเป็นตั้งแต่
๒๐ บาท ขึ้นไป หรือในวันหนึ่งวันใดมีสินค้าที่ผลิตได้ มีค่ารวมทั้งสิ้นเป็นเงินตั้งแต่
๕๐๐ บาท ขึ้นไป
(๕) การขนส่งทางทะเล การขนส่งโดยเรือกลไฟ หรือเรือยนต์ประจำทาง
การขนส่งโดยรถไฟการขนส่งโดยรถราง การขนส่งโดยรถยนต์ประจำทาง การขายทอดตลาด การรับซื้อขายที่ดิน
การให้กู้ยืมเงิน การรับแลกเปลี่ยนหรือซื้อขายเงินตราต่างประเทศ การซื้อหรือขายตั๋วเงิน
การธนาคาร การโพยก๊วนการทำโรงรับจำนำ และการทำโรงแรม

ข้อ ๕ ให้ผู้ประกอบพาณิชยกิจดังต่อไปนี้ ไม่ว่าจะเป็นบุคคลธรรมดา
หรือห้างหุ้นส่วนสามัญห้างหุ้นส่วนจดทะเบียน ห้างหุ้นส่วนจำกัด บริษัทจำกัด ตามประมวลกฎหมายแพ่งและพาณิชย์
หรือบริษัทมหาชนจำกัด ตามกฎหมายว่าด้วยบริษัทมหาชนจำกัด ทุกท้องที่ทั่วราชอาณาจักรต้องจดทะเบียนพาณิชย์โดยให้เฉพาะสำนักงานทะเบียนพาณิชย์
กรมพัฒนาธุรกิจการค้า เป็นผู้มีอำนาจหน้าที่รับจดทะเบียนพาณิชย์ คือ
(๑) การขาย หรือให้เช่า แผ่นซีดี แถบบันทึก วีดิทัศน์
แผ่นวีดิทัศน์ ดีวีดี หรือแผ่นวีดิทัศน์ระบบดิจิทัล เฉพาะที่เกี่ยวกับการบันเทิง
(๒) การขายอัญมณี หรือเครื่องประดับซึ่งประดับด้วยอัญมณี
(๓) การซื้อขายสินค้าหรือบริการ โดยวิธีการใช้สื่ออิเล็กทรอนิกส์
ผ่านระบบเครือข่ายอินเทอร์เน็ต
(๔) การบริการอินเทอร์เน็ต
(๕) การให้เช่าพื้นที่ของเครื่องคอมพิวเตอร์แม่ข่าย
(๖) การบริการเป็นตลาดกลางในการซื้อขายสินค้าหรือบริการ
โดยวิธีใช้สื่ออิเล็กทรอนิกส์ผ่านระบบเครือข่ายอินเทอร์เน็ต
(๗) การผลิต รับจ้างผลิต แผ่นซีดี แถบบันทึก วีดิทัศน์
แผ่นวีดิทัศน์ ดีวีดี หรือแผ่นวีดิทัศน์ระบบดิจิทัล เฉพาะที่เกี่ยวกับการบันเทิง
(๘) การให้บริการเครื่องคอมพิวเตอร์เพื่อใช้อินเทอร์เน็ต
(๙) การให้บริการฟังเพลงและร้องเพลงโดยคาราโอเกะ
(๑๐) การให้บริการเครื่องเล่นเกมส์
(๑๑) การให้บริการตู้เพลง
(๑๒) โรงงานแปรสภาพ แกะสลักและการทำหัตถกรรมจากงาช้าง
การค้าปลีก การค้าส่งงาช้างและผลิตภัณฑ์จากงาช้าง

ข้อ ๖ การจดทะเบียนพาณิชย์ตามข้อ ๕ ผู้ประกอบพาณิชยกิจที่มีที่ตั้งสำนักงานแห่งใหญ่อยู่ในกรุงเทพมหานครให้จดทะเบียนพาณิชย์
ณ สำนักงานบริการจดทะเบียนธุรกิจ ๑ - ๗ หรือส่วนบริการจดทะเบียนธุรกิจกลาง กรมพัฒนาธุรกิจการค้า
สำหรับผู้ประกอบพาณิชยกิจที่มีที่ตั้งสำนักงานแห่งใหญ่อยู่ในเขตจังหวัดอื่นนอกจากกรุงเทพมหานครให้จดทะเบียนพาณิชย์
ณ สำนักงานพัฒนาธุรกิจการค้าจังหวัดนั้น และถ้าสำนักงานแห่งใหญ่ของผู้ประกอบพาณิชยกิจตั้งอยู่ในต่างประเทศและมาตั้งสำนักงานสาขาเพื่อประกอบพาณิชยกิจในประเทศไทย
สำนักงานสาขาใหญ่ตั้งอยู่ในเขตจังหวัดใดก็ให้จดทะเบียนพาณิชย์ในเขตจังหวัดนั้น

ข้อ ๗ ในกรณีที่ผู้ประกอบพาณิชยกิจ ประกอบพาณิชยกิจทั้งประเภทตามที่กำหนดในข้อ
๔ และข้อ ๕ ด้วย ให้จดทะเบียนพาณิชย์ทั้งหมดที่ประกอบนั้น
ณ สำนักงานทะเบียนพาณิชย์กรุงเทพมหานคร เมืองพัทยา หรือองค์การบริหารส่วนจังหวัดแล้วแต่กรณีเพียงแห่งเดียว

ข้อ ๘ ให้บรรดาผู้ประกอบพาณิชยกิจที่ได้จดทะเบียนพาณิชย์ไว้ก่อนประกาศฉบับนี้ใช้บังคับ
ถือเป็นผู้จดทะเบียนพาณิชย์ตามประกาศฉบับนี้แล้ว


ประกาศ
ณ วันที่ ๒๙ มีนาคม พ.ศ. ๒๕๔๙
ปรีชา
เลาหพงศ์ชนะ
รัฐมนตรีช่วยว่าการฯ
รักษาราชการแทน
รัฐมนตรีว่าการกระทรวงพาณิชย์

















ชัชสรัญ/ผู้จัดทำ
๑๒
เมษายน ๒๕๔๙

[๑]
ราชกิจจานุเบกษา เล่ม ๑๒๓/ตอนพิเศษ ๔๙ ง/หน้า ๓/๗ เมษายน ๒๕๔๙